**Informatīvais ziņojums**

**“Par 2019.gada 29.novembra Eiropas Savienības Konkurētspējas ministru padomē (pētniecība un kosmoss) izskatāmajiem Izglītības un zinātnes ministrijas kompetences jautājumiem”**

2019.gada 29. novembrī Briselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksmēpar pētniecības un kosmosa jautājumiem, kur tiks izskatīti šādi Izglītības un zinātnes ministrijas kompetences jautājumi:

**Kosmoss**

1. **Padomes secinājumu projekta „Kosmosa risinājumi ilgtspējīgai Arktikai” – pieņemšana**

Somijas prezidentūra ir izstrādājusi un 2019.gada 29.novembra ES Konkurētspējas ministru padomes sanāksmes laikā par kosmosa politikas attīstību atbildīgos ministrus aicinās apstiprināt Padomes secinājumu projektu par “Kosmosa risinājumi ilgtspējīgai Arktikai”.

Padomes secinājumu projekts uzsver, ka kosmosa risinājumiem ir izšķiroša nozīme ES integrētā Arktikas politikā prioritārajās jomās: klimata pārmaiņu mazināšana un pielāgošanās tām un Arktikas vides aizsardzība, ilgtspējīgas attīstības nodrošināšana Arktikā un ap to, kā arī starptautiskās sadarbības Arktikas jautājumos veicināšana.

Vienlaikus tiek norādīts, ka Arktika kā plaša teritorija ar nelielu iedzīvotāju skaitu un pašlaik ierobežotiem novērošanas punktiem var gūt lielu labumu no kosmosa pakalpojumiem. Secinājumi atzīmē, ka daudzi Arktikas izaicinājumi un vajadzības ir līdzīgas kā citās piekrastes un attālajās teritorijās.

Atzīst, ka zemes novērošanas programmas *Copernicus* Sentinel satelīti polārajās orbītās kopā ar *Copernicus* atbalsta misijām jau sniedz vērtīgu ieguldījumu Arktikas reģionā un seši *Copernicus* tematiskie pakalpojumi atbild uz lietotāju vajadzībām atmosfēras monitoringa, jūras vides monitoringa, zemes novērošanas, klimata pārmaiņu, ārkārtas situāciju pārvaldības un drošības jomā. Padomes secinājumi norāda, ka joprojām pastāv trūkumi monitoringa kapacitātēs un pakalpojumos, tai skaitā augstas izšķirtspējas siltumnīcefekta gāzu monitoringā, un tāpēc atzinīgi vērtē *Copernicus* attīstību, lai risinātu ES Arktikas politiku un mērķus, lai nodrošinātu operatīvu, drošu, stabilu un nepārtrauktu reģiona uzraudzību, tostarp izmaiņas Arktikas jūras ūdens temperatūrā, jūras ledus temperatūrā un siltumnīcefekta gāzu līmenī.

Visbeidzot Padomes secinājumi aicina stimulēt un izmantot pētniecību, attīstību un inovāciju kosmosā un Arktikā, izmantojot ES programmas, kā Apvārsnis Eiropa, ieskaitot starptautisko sadarbību ar trešajām valstīm.

**Latvijas pozīcija**

Latvija atbalsta ES Konkurētspējas ministru padomes secinājumu projekta apstiprināšanu par “Kosmosa risinājumi ilgtspējīgai Arktikai”, ņemot vērā globālo klimata pārmaiņu rosinātās straujās izmaiņas Arktikas reģionā, kā arī ar to saistītos vides, ekonomikas un drošības izaicinājumus.

Latvijas atbalsta Padomes secinājumos ietverto atsauci uz Eiropas integrētās Arktikas politikas prioritātēm (klimata pārmaiņu mazināšana un pielāgošanās tām, Arktikas vides aizsardzība un starptautiskās sadarbības Arktikas jautājumos veicināšana) un atzīst, ka ES kosmosa programmu risinājumi un to pakalpojumi, tādi kā zemes novērošana, satelītu navigācija un komunikācija, kā arī kosmisko objektu novērošanas un uzraudzības atbalsta sistēma (SST) var sniegt ieguldījumu to risināšanā.

Latvija atbalsta kosmosa datu plašāku pieejamību, pielietojumu un izmantošanu transportā, ekonomikā un iedzīvotājiem noderīgos pakalpojumos un šajā kontekstā atbalsta meklēšanas u spēju tālāku attīstību, tajā skaitā izvērtējot GovSatCom iespēju izmantošanu drošā komunikācijā nākotnē.

Latvija piekrīt, ka Arktikas vajadzības ir līdzīgas citu piekrastes un attālināto reģionu vajadzībām, tādēļ Latvija atbalsta aicinājumu nodrošināt EGNOS pakalpojumus visā Eiropas Savienībā iespējami ātrāk.

Latvijas uzskata, ka ir svarīgi nodrošināt Eiropas sadarbību un starptautisko sadarbību Arktikas reģionā, kam ir globāla nozīme klimata pārmaiņu mazināšanā un ilgtspējīgas attīstības nodrošināšanā, izmantojot arī programmas Apvārsnis Eiropa iespējas.

Latvija atbalsta prezidentūras pieeju:

- secinājumu apsvērumos atsaukties tikai uz ES kompetenci kosmosa jomā;

- saglabāt secinājumu tematisko fokusu uz Arktiku;

- līdzsvarot Eiropas Kosmosa aģentūras lomu ar GSA[[1]](#footnote-1) aģentūras nākotnes lomu.

1. **Sekmējot ilgtspējīgu kosmosa ekonomiku - politikas debate**

Globālā kosmosa ekonomika strauji mainās. Galvenās pašreizējās tendences ietver paaugstinātu sabiedrības interesi par kosmosa aktivitātēm un ieguldījumiem kosmosa nozarē. Augošs privāto ieguldījumu līmenis kosmosa projektos un turpmāka kosmosa integrācija sabiedrībā un ekonomikā, kas noved pie lielākas vērtības radīšanas gan kosmosa, gan ārpus kosmosa. Viens no Eiropas kosmosa stratēģijas stratēģiskajiem mērķiem ir maksimāli palielināt kosmosa ieguvumus sabiedrībai un ES ekonomikai.

Eiropā, tāpat kā citos reģionos, ir parādījušās aizvien lielākas cerības uz aktivitātēm kosmosā kā ilgtspējīgas izaugsmes un darba vietu radīšanas virzītājspēkam un nodrošinot instrumentus sabiedrības un globālo problēmu risināšanai, jo īpaši digitālās transformācijas un rīcībai klimata pārmaiņu jomā. 2019.gada septembrī Konkurētspējas padome apsprieda ES ilgtermiņa stratēģiju ilgtspējīgai izaugsmei, kas ir viens no stūrakmeņiem ES stratēģiskajā darba kārtībā 2019. – 2024.gadam kosmosa nozare tika atzīts par vienu no nākotnes veicinātājiem, kas veicina ilgtspējīgu izaugsmi.

Attīstot un izvēršot progresīvas tehnoloģijas, Eiropas stratēģisko infrastruktūru un kapacitāti, kā arī ievērojamas datu kopas publiskai un privātai lietošanai, kosmosa politika ir kļuvusi par galveno ilgtspējīgas izaugsmes veicinātāju, kā tādu, kas nodrošina ātru digitālo transformāciju.

Jaunās inovācijas, mākslīgais intelekts, dati un platformu ekonomika ir galvenie virzītājspēki, lai paātrinātu Eiropas produktivitāti, izaugsmi, labklājību un nodarbinātību kā daļu no globālās datu ekonomikas. Eiropas Komisijai (turpmāk – EK) būtu jāturpina veicināt jauninājumus kosmosa datu pakalpojumos, jāpalielina atbalsts kosmosa tehnoloģiju izmantošanai un jāveicina zināšanu un prasmju savstarpēja papildināšana, kā arī jāievieš mehānismi, kas veicina un stimulē datu apmaiņu, kopīgu izmantošanu un apkopošanu.

ES jācenšas pāriet uz klimata neitrālu ekonomiku, lai sasniegtu ES mērķus klimata un enerģijas jomā 2030.gadam, Parīzes nolīguma mērķus un Apvienoto Nāciju Organizācijas (turpmāk – ANO) ilgtspējīgas attīstības mērķus. Kosmosa infrastruktūrai un datiem ir galvenā loma galveno mainīgo lielumu, piemēram, siltumnīcefekta gāzu un metāna uzraudzībā, vides izmaiņu uzraudzībā un reaģēšanā uz dabas katastrofām.

Palielinoties aktivitātēm kosmosā rada pieaugošu spiedienu uz kosmosa nozari, lai nodrošinātu, ka to rīcība ir atbildīga. Lai saglabātu ES autonomu, uzticamu un rentablu piekļuvi kosmosam, ir svarīgi nodrošināt, lai kosmoss joprojām būtu pieejams.

Kosmosa atkritumu izplatība joprojām ir visnopietnākais kosmosa aktivitāšu ilgtspējības risks. Eiropai vajadzētu būt starp līderiem, kas ANO un citu piemērotu daudzpusēju forumu ietvaros veicina atbildīgas izturēšanās starptautiskos principus kosmosā. Pamatnostādnes par kosmosa ilgtermiņa ilgtspējību, ko ANO pieņēma 2019.gada jūnijā, mudina valstis un starptautiskās organizācijas veikt pasākumus, lai nodrošinātu kosmosa ilgtspējīgu izmantošanu. Pastiprinātās aktivitātes kosmosā prasa arī starptautiskas diskusijas par kosmosa satiksmes pārvaldības nepieciešamību.

Lai vēl vairāk stiprinātu Eiropas vadību kosmosa ilgtspējīgā izmantošanā un ņemot vērā regulas par ES kosmosa programmu 7.apsvērumu, būtu jācenšas izpētīt ES pievienošanos attiecīgajiem ANO līgumiem un konvencijām.

Nākotnes Eiropas kosmosa politikai vajadzētu efektīvāk dot iespēju kosmosa nozarei saistīties ar citu nozaru atjaunošanu un izaugsmi. Proti, Eiropas vadošās pozīcijas iegūšana digitālajā transformācijā, klimata jomā un kosmosa ilgtspējīgā izmantošanā sniedz iespējas jauniem uzņēmumiem un starpnozaru inovācijām.

**Diskusijas jautājumi:**

Ņemot vērā esošo kontekstu, dalībvalstis ir aicinātas izteikties par šādiem jautājumiem:

1. *Kādus pasākumus ES vajadzētu veikt, lai veicinātu kosmosa nozares spēju attīstīties un izveidot saikni ar nozarēm, kas nav kosmosa nozares, jo īpaši digitālajai transformācijai un klimata pasākumiem, tādējādi veicinot ilgtspējīgu izaugsmi un atjaunošanu?;*
2. *Kā mēs nodrošinām, ka ilgtspējība kļūst par svarīgu Eiropas kosmosa politikas elementu? Vai Eiropai vajadzētu uzņemties vadību kosmosa ilgtspējīgā izmantošanā un aktīvi piedalīties tās popularizēšanā visā pasaulē?*

**Latvijas pozīcija**

Atbildot uz pirmo jautājumu, Latvija uzskata, ka ir labāk jāizplata informācija par kosmosa iniciatīvām, kas ir īstenotas vietējā, reģionālā, nacionālā un Eiropas līmenī. Šim nolūkam būtu jārada specifiska kosmosa iniciatīvu sasniegto rezultātu izplatīšanas labā prakse, kas nodrošinātu, ka kosmosa iniciatīvu rezultāti ne tikai sasniedz šauru kosmosa kopienu un zinātnisko sabiedrību, bet arī lēmumu pieņēmējus un sabiedrību kopumā. Vairāk būtu jāstrādā pie atbilstošu komunikācijas aktivitāšu īstenošanas, kas sasniedz dažādas auditorijas un izmanto plašus komunikācijas kanālus, kā sociālie mediji, TV, radio un drukātie mediji. Vienotas pieejas izmantošanai ir jāizvērtē atsevišķa tiešsaistes rīka izveidi un jāizstrādā vienoti kritēriji informācijas atspoguļošanai dažādām auditorijām saprotamā valodā un ērti uztveramā veidā.

Atbildot uz otro jautājumu, Latvijas ieskatā ES būtu jāturpina aktīvi darboties Apvienoto Nāciju Organizācijas (ANO) un Ekonomikās sadarbības un attīstības organizācijas (OECD) veidotajās struktūrās un grupās, lai aktīvi paustu Eiropas nostāju par kosmosa globālajām problēmām un izaicinājumiem, kā piemēram, kosmosa atkritumi. Vienlaikus EK būtu jārada atbilstošs mehānisms, lai efektīvi un ātri apkopotu dalībvalstu nostāju par būtiskākajiem kosmosa izmantošanas jautājumiem. Latvija norāda, ka ES, kā vienai no pasaules kosmosa lielvarām ir jānodrošina līdzvērtīga ES iesaiste un līdzdalība visos svarīgākajos globālajos kosmosa jautājumos.

**Pētniecība**

1. **Eiropas Inovāciju un Tehnoloģiju institūta regulas daļēji vispārējās pieejas pieņemšana un Eiropas tehnoloģiju institūta stratēģisko inovāciju programmu - daļēji vispārējā pieejas pieņemšana un progresa ziņojuma apstiprināšana**

2019.gada 12.jūlijā EK publicēja savus priekšlikumus par Eiropas Parlamenta un Padomes regulai par Eiropas Inovāciju un tehnoloģiju institūtu (turpmāk – EIT) un priekšlikumu Eiropas Parlamenta un Padomes lēmumam par EIT stratēģisko inovāciju programmu 2021.-2027.gadam.

EIT ir izveidots 2008. gadā ar mērķi sekmēt ilgtspējīgu ekonomisko izaugsmi un konkurētspēju, stiprinot dalībvalstu un Eiropas Savienības spējas inovāciju jomā. Tas aizsāka integrēt izglītību, uzņēmējdarbību un pētniecību, īpaši uzsverot uzņēmējdarbības talantu un inovācijas prasmes. EIT stratēģisko inovāciju programmu 2021.-2027.gadam paredzēts īstenot ES pētniecības un inovācijas programmas Apvārsnis Eiropa ietvaros pīlārā “Inovatīvā Eiropa”. EIT darbība tiek īstenota caur Zināšanu un inovāciju kopienām (turpmāk – KIC). Pašlaik darbojas astoņi KIC, taču 2021.-2027.gada periodā paredzēts izveidot vēl divus KIC.

**Latvijas pozīcija**

Latvija atbalsta EIT darbības turpināšanu, jo EIT aktivitātes praktiski veicina zināšanu trīsstūri – augstākās izglītības, pētniecības un uzņēmējdarbības sasaisti, un KICu īstenotās  aktivitātes potenciāli spēj sniegt lielu ieguldījumu lokālo inovāciju ekosistēmu attīstībā, kas ir atzīts EIT izvērtējumos un Eiropas Auditoru tiesas ziņojumā.

Līdzšinējie rezultāti gan parāda, ka Latvijā neatrodas neviens EIT KIC līdzatrašanās centrs (co-location centre) un Latvija nav partneris (core partner) nevienā KIC konsorcijā. Latvijas iesaiste EIT KIC aktivitātēs pamatā notiek caur RIS shēmu, saņemot salīdzinoši nelielu  finansējumu koordinācijas un atbalsta aktivitātēm un kapacitātes stiprināšanas aktivitātēm. Īpaši svarīga ir KIC atvērtība jauniem partneriem un jaunu ko-lokācijas centru izveide dalībvalstīs, kas nav ietvertas pašreizējās KICu partnerībās, tādejādi panākot EIT īstenoto aktivitāšu tiešu sasaisti ar nepieciešamību mazināt Eiropā pastāvošo inovāciju plaisu starp ES dalībvalstīm. Latvijas skatījumā EIT specifiskajos mērķos ir jābūt apspoguļotai virzībai uz visas Eiropas pārklājumu, tīklošanos un iekļaušanu, kā arī, lai atvērtības principi ir iestrādāti KIC darbības modelī un uzraudzībā.

Līdz ar to, Latvijai ir svarīga ir RIS shēma, kurai būtu jāsniedz mērķtiecīgs ieguldījums, lai jauni partneri no valstīm, kas pašlaik nav iekļautas, labāk iekļautos un gūtu labumu no dalības EIT KIC, tajā skaitā, izveidojot šajās valstīs jaunus ko-lokācijas centrus.  Lai aptveroša informācija par KIC darbību un zināšanas būtu pieejamas plašam ieinteresēto personu spektram, Latvija rosina izveidot visās ES dalībvalstīs EIT nacionālos kontaktpunktus, kas varētu tikt veidoti izmantojot esošos informācijas tīklus un struktūras.

Latvija atbalsta Apvārsnis Eiropa kopīgajā izpratnē panākto vienošanos, ka atbilstīgos shēmas dalībniekus nosaka valsts, nevis reģionu līmenī, jo Latvija dod priekšroku Apvārsnis Eiropa dalības paplašināšanas valstu sarakstam, par ko ir panākta vienošanās Apvārsnis Eiropa kopīgajā izpratnē. Vienlaikus kompromisa variants varētu būt atlase pēc Eiropas Inovācijas rādītājarezultātiem, izvēloties pieticīgus (*modest*) un mērenus (*moderate*) inovatorus.

Attiecībā uz piedāvāto budžetu, Latvija uzskata ka priekšlikumā ietvertais RIS finansējuma apjoms – vismaz 10% (*apmēram 240 milj. EUR*) no KIC finansējuma, ir nepieņemams un neadekvāts, lai nodrošinātu to, ka RIS shēmai būtu reāla ietekme.[[2]](#footnote-2) Latvija norāda, ka balstoties uz Eiropas Inovācijas Scoreboard rezultātiem, potenciāli RIS shēmai atbilstīgajās valstīs strādā gandrīz 40% no Eiropas Savienībā pētniecībā, inovācijās un tehnoloģijās nodarbinātajiem, un šim nodarbināto īpatsvaram ir jābūt salāgotam ar RIS shēmai paredzēto budžetu. Latvijai ir aktuāla Eiropas Komisijas ierosinātā aktivitāte universitāšu inovācijas kapacitātes veicināšanai, kas paredz, ka 25% no finansējuma varētu tikt novirzīti dalībniekiem no valstīm ar mazāk attīstītu inovāciju sistēmu.

Latvija uzskata, ka ar jauno EIT Regulu un stratēģiskās inovāciju programmas priekšlikumu tiks ielikti daudz skaidrāki principi un noteikumi KIC uzraudzībai, pārvaldībai un ietekmes palielināšanai, un atbalsta vismaz 2 jaunu KIC izveidošanu pēc 2020.gada. Latvija īpaši atbalsta jauno prioritāti “kultūra un radošās industrijas” un uzskata ka jauns KIC šajā prioritātē ir jāveido bez kavēšanās un tam jānodrošina pietiekams budžets, lai veicinātu visaptverošu Eiropas pārklājumu un iekļaujošu pieeju konsorcija partneru atlasē no visas Eiropas Savienības.

Latvijai ir bažas, ka EIT zināšanu un inovāciju kopienas pašlaik nav pietiekami plaši izplatītas visā Savienībā. Tāpēc Latvija uzskata, ka ir ļoti svarīgi, lai to darbības modelis būtu orientēts uz lielāku atvērtību potenciālajiem jaunajiem partneriem. Tādēļ Latvijas ieskatā reģionālo inovāciju shēmu definīcijā ir nepieciešams īpaši uzsvērt zināšanu un inovāciju kopienās to valstu iesaisti, kurām ir vājāki inovāciju rezultāti.

1. **Apvārsnis Eiropa daļēji vispārējās pieejas pieņemšana attiecībā par apsvērumiem un IV pielikumu (sinerģijām)**

2018.gada 7.jūnijā EK publicēja priekšlikumu Eiropas Parlamenta un Padomes regulai par pētniecības un inovācijas pamatprogrammas Apvārsnis Eiropa izveidi un dalības un rezultātu izplatīšanas noteikumiem, kur daļēji vispārējā pieeja tika panākta 2018.gada 30.novembra ES Konkurētspējas ministru padomē.

2018.gada 25.septembrī tika apstiprināta Latvijas Republikas nacionālā pozīcija par Apvārsnis Eiropa izveidi. 2018.gada 28.septembrī notika ES Konkurētspējas ministru padomes (pētniecības) sanāksme, kurā notika politikas debates par Apvārsnis Eiropa juridisko bāzi, dalības paplašināšanās/ dalītās izcilības pakotni un Apvārsni Eiropa II pīlāra struktūru, kā arī notika debates par programmas stratēģisko plānošanas procesu.

Līdzšinējie Latvijas rezultāti ietvarprogrammā Apvārsnis 2020 ir bijuši augsti, kas ļauj optimistiski skatīties uz Latvijas iespējām Apvārsnis Eiropa programmā. Līdz 2019. gada 24. jūlijam 626 dažādas Latvijas institūcijas ir iesniegušas 2224 projektus, no kuriem EK finansējusi 301 projektu 76,3 milj. eiro apmērā un salīdzinājumā ar pārējām Baltijas valstīm, Latvijas Apvārsnis 2020 rezultāti ir līdz šim bijuši labāki nekā Lietuvai, kuras pētniecības un attīstības sektora izmērs ir būtiski lielāks.

**Latvijas pozīcija**

2019.gada 29.novembra ES Konkurētspējas ministru padomes (pētniecības) sanāksmē ir plānots apstiprināt programmas Apvārsnis Eiropa daļēji vispārējo pieeju attiecībā par apsvērumiem un IV pielikumu attiecībā par sinerģijām.

Latvija atbalsta daļēji vispārējās pieejas pieņemšanu un tajā noteiktos galvenos principus bez iebildumiem.

Šie principi paredz, ka programmas Apvārsnis Eiropa finansējums var tikt izmantots, lai finansētu zinātnes un inovāciju aktivitātes un programmas ietvaros iegūtie rezultāti un risinājumi ir tālāk jāattīsta izmantojot citu ES programmu atbalstu, tādējādi nodrošinot nepieciešamo tehnoloģiju pārnesi un, ka zinātnes un inovāciju aktivitāšu finansēšana tikai iegūs no nepieciešamības pēc harmonizētiem noteikumiem, kas to salāgo ar citām ES programmām, lai izvairītos no pārklāšanās, nodrošinātu maksimālu to efektivitāti un panāktu administratīvā procesa vienkāršošanu.

1. **Euratom programma papildinot ES pētniecības un inovāciju programmu Apvārsnis Eiropa – daļēji vispārējās pieejas pieņemšana**

Eiropas Atomenerģijas kopienas pētniecības un mācību programma Euratom 2021.-2025.gadā paredzēts attīstīt ciešā sinerģijā ar ES pētniecības un inovācijas ietvarprogrammu Apvārsnis Eiropa.

*Euratom* finansētās kodolpētniecības mērķis ir uzlabot kodoltehnoloģiju drošību, veicināt drošu un sabiedrībai pieņemamu risinājumu izstrādi radioaktīvo atkritumu apsaimniekošanai, kā arī atbalstu aizsardzībai pret radiāciju un jonizējošā starojuma medicīnisko pielietojumu izstrādei, kā arī sniegt ieguldījumu klimatneitrālas energosistēmas veidošanā, attīstot kodolsintēzi ar magnētisko hermetizāciju. *Euratom* programmas ilgtermiņa mērķis ir attīstīt Eiropas Savienības tehnoloģisko līderību un konkurētspēju kodolenerģētikas jomā Eiropā un pasaulē.

2021.-2025. gada *Euratom* programmas tiešajām darbībām[[3]](#footnote-3) ir šādi mērķi:

1. uzlabot kodolenerģijas lietojamības drošumu ieskaitot jonu radiācijas ne-elektrības pielietojumus; kodolreaktoru un kodoldegvielas drošumu; kodolatkritumu apsaimniekošanu, galīgo ģeoloģisko apglabāšanu, kā arī sadalīšanu un transmutāciju; dezekspluatāciju.
2. uzturēt un attīstīt kodolenerģētikas jomas ekspertīzi un kompetenci ES;
3. veicināt kodolsintēzes enerģijas attīstību kā potenciālu nākotnes enerģijas avotu elektrības ražošanai un sniegt ieguldījumu Eiropas kodolsintēzes ceļa kartes ieviešanā
4. atbalstīt ES kodoldrošuma un kodoldrošības politikas nepārtrauktu pilnveidi.

Finansējums 2021.-2025.gada *Euratom* programmas īstenošanai tiek paredzēts  1 675 000 000 EUR.

**Latvijas pozīcija**

Latvija 2018.gadā atbalstīja ES Padomes nostāju par reformēto ITER projektu un Padomes apņemšanosturpināt ES dalībvalstu (kuras vienlaikus ir arī Euratom dalībvalstis) līdzdalību ITER projektā, ņemot vērā nepieciešamību pēc iespējas ātrāk panākt jau ieguldīto resursu atdevi un nepieciešamību investēt jaunu alternatīvu (ne-fosilās) enerģijas ieguves avotu izpētē. Latvija 2018.gadā atbalstīja regulas par Eiropas Atomenerģijas kopienas pētniecības un mācību programmu 2019.–2020. gadam, kas papildina pētniecības un inovācijas pamatprogrammu "Apvārsnis 2020" pieņemšanu.

2019.gada 29.novembra ES Konkurētspējas padomē (pētniecība) tiek plānots pieņemt daļēji vispārējo pieeju vai progresa ziņojumu. Latvija atbalsta prezidentūras centienus panākt vienošanos par priekšlikumu Padomes regulai par Eiropas Atomenerģijas kopienas pētniecības un mācību programmu 2021.-2025.gadam. Latvijai ir būtiski, ka 2021.-2025.gada *Euratom* programma tiek veidota ciešā sinerģijā ar programmu Apvārsnis Eiropa, kuras ietvaros tiek veicināta zinātnes izcilība, sabiedrības problēmu risināšana, konkurētspēja un inovācija, kas Latvijai kā valstij ar zemāku pētniecības intensitāti ir būtiski, lai integrētos Eiropas Pētniecības telpā.

Latvijai līdzdalība *Euratom* programmā ir aktuāla, jo tā Latvijai dod piekļuvi zināšanām, izpētei, zinātniskajai sadarbībai un infrastruktūrai, ko Latvija viena pati atsevišķi nevarētu nodrošināt.

Latvija piekrīt, ka droša kodolenerģija ir viena no alternatīvām Eiropas atkarības mazināšanā no fosilās enerģijas importa un ekonomikas pārejai uz klimata neitralitāti.

Latvijai īpaši aktuāli ir:

* turpināt veicināt pētniecības izcilību un kompetenci kodoldrošībā, nodrošinot Eiropas pētnieku piekļuvi Marijas Kirī -Sklodovskas vārdā nosauktajām mobilitātes aktivitātēm (*MSCA actions*);
* turpināt starptautisku instrumentu un programmu attīstīšanu, kas sekmē kodolenerģijas pētniecības infrastruktūru koplietošanu starptautiskā mērogā, kā arī paplašina Latvijas pētnieku līdzdalības iespējas jaunos konsorcijos.
* turpināt veidot sinerģiju ar citām ES pamatprogrammas tematiskajām jomām, lai risinātu tādus transversālus aspektus kā radiācijas veselības aspekti, kā arī veidot sinerģiju starp tiešajām darbībām (Kopīgā Pētniecības centra īstenotās darbības) un *Euratom* programmas netiešajām darbībām.

1. **Padomes secinājumi par atjaunoto bioekonomikas stratēģiju (pieņemšana)**

Padomes secinājumu projekts ir uzskatāms par ES un dalībvalstu kopējo politisko nostāju un nākotnes redzējumu par ES bioekonomikas nozari. Stratēģijas mērķis ir paātrināt ilgtspējīgas bioekonomikas stratēģijas ieviešanu Eiropā, veicināt ekonomisko izaugsmi pilsētās un lauku apvidos, kā arī piekrastes teritorijās, lai maksimāli palielinātu tās ieguldījumu ES politikas mērķu un starptautisko saistību sasniegšanā, jo īpaši īstenojot ANO ilgtspējīgas attīstības stratēģijas mērķus un Parīzes nolīgumu klimata pārmaiņu jomā.

**Latvijas pozīcija**

Latvija atbalsta ES Padomes secinājumu projekta apstiprināšanupar atjaunoto bioekonomikas stratēģiju “Ilgtspējīga bioekonomika Eiropai: ciešāka saikne starp ekonomiku, sabiedrību un vidi”. Padomes secinājumi ietver uz bioloģiskajiem resursiem balstītās nozares turpmākos izaicinājumus, kā arī to, ka Eiropas bioekonomikas pamatā jābūt ilgtspējai un cirkularitātei un tai ir jāsniedz ieguldījums starptautisko saistību sasniegšanā, īstenojot ANO ilgtspējīgas attīstības stratēģijas mērķus un Parīzes nolīgumu klimata pārmaiņu jomā.

Latvija uzskata, ka īpaši svarīgas ir aktivitātes, kas vērstas uz ilgtspējīgas bioekonomikas izaugsmes nodrošināšanu, izmantojot pētniecības, inovāciju un zināšanu pārneses potenciālu, tādējādi veicinot rūpniecības konkurētspēju, izaugsmi un atjaunošanu, primārās ražošanas sistēmu modernizāciju, vides aizsardzību un bioloģiskās daudzveidības saglabāšanu.

Latvijai ir būtiski, lai atjaunotā Eiropas bioekonomikas stratēģija atbalsta BIOEAST deklarāciju parakstījušās valstis un to apņemšanos turpināt attīstīt ilgtspējīgu un aprites bioekonomiku.

Latvija uzskata,ka ir būtiski nodrošināt bioekonomikas saskaņotību ne tikai ar lauksaimniecības politiku, bet arī ar citām politikas jomām, piemēram enerģētikas, transporta, reģionālās plānošanas, vides aizsardzības un atkritumu apsaimniekošanas jomām, lai nodrošinātu pilnvērtīgu ilgtspējīgas bioekonomikas potenciāla izmantošanu.

**Citi jautājumi:**

1. **Nākamās prezidējošās valsts darba programma – Horvātijas delegācijas sniegta informācija**.

Horvātijas delegācija sniegs informāciju par prioritātēm pētniecības un kosmosa jomā 2020.gada pirmajā pusgadā.

**Latvijas delegācija:**

Delegācijas vadītāja: **Līga Lejiņa**, Izglītības un zinātnes ministrijas valsts sekretāre.

Delegācijas dalībnieki: **Alise Balode**, vēstniece, Latvijas Republikas pastāvīgā pārstāvja Eiropas Savienībā vietniece;

**Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vizē: valsts sekretāre Līga Lejiņa

Karolis

[Kaspars.karolis@izm.gov.lv](mailto:Kaspars.karolis@izm.gov.lv)

67047996

1. Eiropas GNSS aģentūra [↑](#footnote-ref-1)
2. Norādītais finansējums ir indikatīvs, Eiropas Komisijas ierosināts, un galīgais lēmums par „Apvārsnis Eiropa” programmas budžetu, kura ietvaros tas ir novirzāms, tiks pieņemts ES Daudzgadu budžeta 2021. –2027.gadiem diskusiju formātā starp dalībvalstīm un budžeta lēmējinstitūcijām. Pašlaik diskusijas iezīmē situāciju par daudzgadu budžeta kopapjoma samazinājumu, kas secīgi nozīmē pieejamo resursu samazinājumu arī programmām un fondiem. [↑](#footnote-ref-2)
3. Tiešās darbības: pētniecības un inovācijas pasākumi, kurus EK īsteno ar Kopīgā pētniecības centra starpniecību. [↑](#footnote-ref-3)